**Povzetek revizijskega poročila *Nabava zdravil v Mestnih lekarnah***

Računsko sodišče je izvedlo revizijo nabave zdravil v letu 2014 v Mestnih lekarnah. Cilj revizije je bil izrek mnenja o pravilnosti poslovanja *Mestnih lekarn* v delu, ki se nanaša na nabavo in zaračunavanje zdravil Zavodu za zdravstveno zavarovanje Slovenije v letu 2014.

Računsko sodišče je Mestnim lekarnam izreklo *negativno mnenje* o pravilnosti poslovanja v delu, ki se nanaša na nabavo zdravil v letu 2014, ker v razpisni dokumentaciji niso določile ustreznih meril za izbiro dobaviteljev zdravil v znesku 1.900.135 evrov in dobaviteljev zdravil v znesku 9.744.488 evrov niso izbrale na podlagi predhodno izvedenega ustreznega postopka oddaje javnega naročila, kar je v nasprotju z Zakonom o javnem naročanju. S prostimi denarnimi sredstvi Mestne lekarne niso ravnale v skladu s Pravilnikom o računovodstvu.

Računsko sodišče je tudi ugotovilo, da bi lahko Mestne lekarne z ustrezno opredelitvijo pogojev in meril v postopku javnega naročanja dosegle nižjo dejansko nabavno ceno zdravila, tako da bi bili kasneje dogovorjeni popusti izkazani že v knjigovodski listini dobavitelja, ki je podlaga za zaračunavanje zdravil Zavodu za zdravstveno zavarovanje Slovenije. V reviziji ocenjeni potencialni prihranki Zavoda za zdravstveno zavarovanje Slovenije, če bi bili kasneje dobljeni popusti na zdravila, izdana na recept, vključeni v nabavno ceno posameznega zdravila, bi za leto 2014 znašali 119.000 evrov, pri tem pa bi učinki predčasnih plačil lahko vplivali na manjša plačila Zavoda za zdravstveno zavarovanje Slovenije le, če bi bilo tako opredeljeno v splošnem dogovoru.

Računsko sodišče je od Mestnih lekarn zahtevalo *predložitev odzivnega poročila,* v katerem morajo izkazati popravljalni ukrep za odpravo nepravilnosti.

Ljubljana, 23. decembra 2016